Video&Foto Un nou drum expres se deschide în România peste cinci zile. Face parte din via Carpatia, care leagă nordul și sudul Europei
Data actualizării: Data publicării:
Drumul de legătură Oradea - Autostrada A3 va fi dat în circulație săptămâna viitoare, anunță autoritățile. Face parte din via Carpatia, o șosea de mare viteză care leagă nordul și sudul Europei. Acest proiect a fost asumat prin Inițiativa celor 3 Mări, la care a aderat și România.
Drumul de legătură Oradea - Autostrada A3 are peste 19 kilometri și profil de drum expres pe o distanță de 16 km. Terminat la termen, în ciuda modificărilor majore aduse proiectului, acest drum va asigura transferul direct de pe centura Oradea către rețeaua de autostrăzi din Ungaria, dar și spre viitoarea autostradă spre Cluj-Napoca.
Via Carpatia este unul dintre proiectele majore care au fost asumate de această platformă la care a aderat și România. Această autostradă pornește din Lituania, din Marea Nordului și ajunge până în Marea Egee, în Grecia. Va fi legată la un moment dat și de Marea Neagră, pe A1, însă trebuie așteptăm să fie terminate lucrările pe Valea Oltului, transmite corespondentul Digi24.
Marcel Ciolacu: "Acest tronson e parte din acest drum rutier de mare viteză pe care ni l-am asumat. De fapt, aici este și un mix între un drum național și un drum expres".
Proiectul a fost început în 2016, printr-un protocol de colaborare între Primăria Oradea și CNAIR, primul de acest fel în România.
Ilie Bolojan, președintele Consiliului Județean Bihor: "Deschiderea acestui tronson va descongestiona circulația în zona metropolitană, va reduce numărul de accidente și va face ca Oradea să fie legată direct cu Europa".
Alte proiecte majore asumate prin Inițiativa celor 3 mări, care implică și țara noastră, sunt o cale ferată de peste 2.000 de km între Gdansk, Polonia, și Constanța, un proiect de reabilitare a cursului Dunării, dar și gazoductul BRUA, care va asigura accesul la noi surse de gaze naturale.